उस्ताद राशिद के बाद, दूसरे दिन पंडित अजय पोहनकर की जादूगरी
After Ustad Rashid, Pandit Ajay Pohankar's magic on the second day, उस्ताद राशिद खान और पंडित विश्वमोहन भट्ट की सांगीतिक जादूगरी दूसरे दिन 76 वर्षीय पंडित अजय पोहनकर ने जारी रखी।
उस्ताद राशिद खान और पंडित विश्वमोहन भट्ट की सांगीतिक जादूगरी दूसरे दिन 76 वर्षीय पंडित अजय पोहनकर ने जारी रखी। मात्र नौ साल की उम्र से मंचों पर गा रहे पंडितजी को महान वीज़ी जोग और बड़े ग़ुलाम अली खां साहब के साथ मंच साझा करने का श्रेय हासिल है। अचरज की बात है कि पंडित जी जब महज़ ग्यारह बरस के थे तब एक महत्वपूर्ण संगीत समारोह में पंडित भीमसेन जोशी ने उन्हें गायन के लिए आमंत्रित किया और गायन के बाद खूब सराहा भी।
ख़ैर वर्तमान में आते हैं। यहाँ संकट मोचन संगीत समारोह के शताब्दी वर्ष में पंडितजी के मंच पर आते ही श्रोता हर बार की तरह हर हर महादेव का जयघोष कर पंडितजी का स्वागत करते हैं। पंडितजी ने मंच पर आते ही कहा- मैं दरबारी सुनाऊँगा। इसमें ज़्यादा झंझट नहीं है। श्रोता जो दरबारी और दरबारी कान्हडा का फ़र्क़ बखूबी जानते हैं, उन्हें बडा आनंद आ गया। आस - पास बैठे लोग बरबस ही बोल पड़े - ओ हो क्या बात है! दरअसल, राग दरबारी …ऐऐऐऐ देरेना…बड़ा सरल और मीठा लगता है। आख़िर पंडितजी ने दरबारी में बड़ा ख़्याल शुरू किया और छोटा ख़्याल की बंदिश तीन ताल में। बोल थे… किन बैरन कान परे…। मोरा पिया मोसे बोलत नाहीं… किन बैरन कान परे…।
युवा तबला वादक यशवंत वैष्णव को पंडितजी ने खूब मौक़ा दिया। तबले पर बीच बीच में मोहरे, टुकड़े, क़ायदे, चक्करताल और लग्गी का यशवंत ने जमकर इस्तेमाल किया। श्रोताओं की तालियाँ रुकने का नाम नहीं ले रही थीं।
बंदिश के समापन के तुरंत बाद पंडितजी ने समापन की मंशा से कहरवा पर सुनाया … सजनवा तुम क्या जानो प्रीत… तबला ने इसमें भी खूब करतब दिखाए। पंडितजी नमस्कार की मुद्रा में आने ही वाले थे कि सामने बैठे श्रोता और…और की माँग करने लगे। चतुर पंडितजी ने फिर खुद भी गाया और श्रोताओं से भी गवाया…गोविन्द जय जय, गोपाल जय जय… एक टेक पंडितजी गाते और दूसरी श्रोता। खूब जमी गम्मत…। पंडित जसराज की याद आ गई। जैसे, वे ही मंच पर आकर गा रहे हों… रानी तेरो चिर जीयो गोपाल…। पंडित जसराज के भजन, श्लोक और घोर शास्त्रीय गायन को देश का हर संगीतज्ञ इस तरह जानता, समझता और याद करता है जैसे गोपियाँ कृष्ण की माखन चोरी को जानती थीं। जैसे कंस के भेजे राक्षस नन्हे कन्हैया के पराक्रम को जानते थे। ख़ैर पंडित जसराज अब हमारे बीच नहीं हैं, लेकिन उनके महल संगीत की याद हर संगीत प्रेमी के मन में आज भी बसी हुई है। महल संगीत जैसे … ए माई… मेरो मन मोह्यो साँवरे, मोहे घर अंगना ना सुहाय … माई मेरो… पंडित पोहनकर इस मंच से भली भाँति परिचित हैं। इसलिए उनकी प्रस्तुति बड़ी सहज और सरल रही। वे इस संकट मोचन संगीत समारोह में बड़े महंतजी के समय से आ रहे हैं। बडे महंतजी यानी वर्तमान महंतजी के पिता।